# 17. Choďte k Jozefovi

# Svätyňa v poľskom Kališi

 „Zodvihnite hlavy, lebo sa blíži vaše vykúpenie” – opakovali sme v refréne pred evanjeliom. Náš očakávaný Spasiteľ je už za dverami, je veľmi blízko. Naša vytrvalosť sa pomaličky mení na veľkú radosť! Prišli sme do cieľa! Toto sú naše posledné Roráty. Všetko okolo nás poukazuje na Narodenie Pána, ale my – rorátne deti – stále ešte bdieme. Viem, že napätie rastie a obdobie Adventu nie je jednoduché. Ale tak to má byť. Dnešný celý deň i zajtrajšok, až do večera, je obdobím Adventu.

Sme ľuďmi adventu. Celý život čakáme na stretnutie s Bohom. Čakanie nie je jednoduché, viem, lebo my by sme chceli hneď tu a teraz. A pritom čakanie si vyžaduje námahu, prípravu na to, čo má prísť, učí nás trpezlivosti. Preto ešte vydržme.

Ďakujem vám krásne za to, že ste sa pripravovali na Narodenie Pána.

Ďakujem vašim rodičom, vašim mamám, otcom, starým mamám, tetám a všetkým, ktorí sa starali o to, aby ste sa dobre pripravili na príchod Pána.

* Kto z vás vie, čo je to vigília? Je to predvečer sviatku.

Vigíliu budeme sláviť práve zajtra (**v Ivachnovej o 16.00 – pozývame hlavne rodiny s deťmi**). A už pozajtra sa budeme tešiť z Narodenia Pána. Tohtoročné Roráty, dúfam, pomôžu vám i vašim blízkym na väčšiu prípravu a radosť z Narodenia Pána. Lebo každý deň sme boli predsa blízko Svätej rodiny, blízko ich záležitostí. Myslím, že Svätú rodinu už dobre poznáme.

* Kto nás sprevádzal počas adventu? Svätý Jozef.
* Ako sme nazývali nášho rorátneho sprievodcu? Strážca pokladov.
* Aké poklady strážil sv. Jozef? Ježiša a jeho matku Máriu.

* Spomínate si, že vo Svätom Písme nie je ani jedno slovko, ktoré povedal sv. Jozef? Ale keďže vieme, akým bol strážcom Pokladov - Márie a Ježiša - veriaci ľudia mu veľmi dôverovali. Často toto meno dávali svojim deťom, menom sv. Jozefa pomenúvali rôzne miesta a inštitúcie. A napokon chceli, aby sa sv. Jozef stal oficiálnym patrónom celej Cirkvi – dokonca písali prosby Svätému Otcovi.

* Ako sa volal pápež, ktorý vyhlásil sv. Jozefa za patróna Cirkvi? Pius IX.
* Čo to znamená, že sv. Jozef je patrón Cirkvi? Znamená to, že z neba sa stará o cirkev a bráni ju od všetkého zla.

Presne 151 rokov (8. 12. 1870) je od vtedy, ako bol sv. Jozef vyhlásený za patróna Kristovej cirkvi, do ktorej patríme aj my od svojho krstu.

Keďže sa osvedčil ako strážca pokladov u Pána Boha, veriaci ľudia k nemu prichádzajú s rôznymi svojimi záležitosťami. Niekto stratil prácu, niekto sa cíti opustený, niekto sa trápi, lebo jeho blízky stratil cestu k Ježišovi a potrebuje navrátenie.

Mnohokrát som vám hovoril, že ľudia si u sv. Jozefa vyprosovali a naďalej vyprosujú mnoho milostí pre seba a druhých, pre svojich blízkych. Je potrebné len poprosiť sv. Jozefa - k čomu vás i ja počas celých Rorátov pozývam. Je to už taký zvyk, že ľudia píšu listy sv. Jozefovi, lebo čo je napísané, to je napísané. Také slovo má inú moc, ako to vypovedané.

Dokonca aj pápež František tak robí. Kedysi počas jedného dôležitého stretnutia povedal, že ak sa objaví nejaký problém, píše list sv. Jozefovi a necháva ho pod soškou, ktorú má vo svojej izbe. Vďaka tomu potom kľudne spí a sv. Jozef potom berie na seba pápežove záležitosti.

Od nedávna môžu v Poľsku svätyňu v Kališi volať Národnou Svätyňou sv. Jozefa. Tak to oznámil v špeciálnom liste pápež František. Tak ako aj Jasná Hora je Národnou Svätyňou Panny Márie, tak je Kališ Národnou svätyňou sv. Jozefa.

Už od 17. storočia sa tam ľudia modlia k nášmu svätému. Poznám taký neobyčajný príbeh spojený so vznikom zázračného obrazu v Kališi. Počúvajte.

**Príbeh:**

Istý ťažko chorý človek prosil Boha skrze sv. Jozefa, patróna blaženej smrti, aby ukončil jeho utrpenie. Z ľudského hľadiska mu už nebolo pomoci.

A predstavte si, v noci za ním prišiel starší človek. Chorý v ňom ihneď spoznal sv. Jozefa, ktorý povedal: „Uzdravíš sa, ale rozkáž namaľovať obraz Svätej rodiny s nápisom „Choďte k Jozefovi”. A potom obraz obetuj kolégiu v Kališi.

Chorý urobil presne tak, ako počul vo sne. A keď mu maliar ukázal obraz, pobozkal podobizeň a … sily sa mu vrátili. Napokon sa celkom uzdravil. Obraz bol umiestnený v kostole, aby ostatní, ktorí sa budú k nemu modliť, si tiež vyprosovali potrebné milosti prostredníctvom sv. Jozefa.

Musíte vedieť, že každú stredu (je to deň, v ktorom zvlášť prosíme o príhovor sv. Jozefa) všetky prosby, ktoré prichádzajú k tomuto svätému, sú vo svätyni v Kališi prinášané na oltár a následne sa slávi svätá omša na tieto úmysly a potom novéna, čiže špeciálna modlitba k sv. Jozefovi.

O zázrakoch, ktoré boli vyprosené pred obrazom, bolo napísaných už viacero kníh.

*Pozývam vás, aby ste sa každú stredu modlili k sv. Jozefovi - aspoň túto krátku modlitbu:*

**Svätý Jozef,**

**Tvojej starostlivosti zveril Boh svoje najväčšie poklady:**

**Ježiša a jeho Nepoškvrnenú Matku Máriu.**

**Ty si s najväčšou láskou spĺňal záväzky starostlivého**

**Ochrancu Svätej Rodiny.**

**Zverujem Ti moju rodinu,**

**všetky naše práce, radosti i utrpenia.**

**Zvlášť Ti zverujem svojich rodičov.**

**Prosím, privádzaj Ježiša do nášho domu,**

**pomôž nám, aby sme ho prijali do našich sŕdc.**

**Prines nám milosť viery, lásky a pokoja,**

**aby naša rodina bola šťastná tu na zemi,**

**a raz večne žila v nebi. Amen.**

Alebo aspoň: **Svätý Jozef, oroduj za nás.**

**Ďakujem všetkým, ktorí sa zapojili do adventnej prípravy.**

**VŠETKÝM PRAJEM POŽEHNANÉ A MILOSTIPLNÉ SLÁVENIE SVIATKOV NARODENIA PÁNA V KRUHU SVOJICH BLÍZKYCH.**

František